Zuma ‘verlig om vry te wees’Oudpres. Jacob Zuma (Foto: Jerome Delay / POOL / AFP) Oudpres. Jacob Zuma sê dit is ŉ dag van “gemengde gevoelens” ná hy amptelik weer ŉ vry man is nadat die 15 maande tronkstraf wat aan hom opgelê is, Vrydag verstryk het. Dit ten spyte daarvan dat ŉ hof vroeër vanjaar bevind het Zuma se vrylating op mediese parool was onregmatig en dat hy moet teruggaan tronk toe. “Vandag is die einde van die een jaar en drie maande wat ek deur die konstitusionele hof opgelê is in ŉ ongekende verwikkeling in Julie 2021. Dit is ŉ dag van gemengde gevoelens. Ek is verlig om weer vry te wees en rond te loop en te doen wat ek wil sonder beperkings en om toestemming te vra – net soos wat ek in 1973 gevoel het toe ek uit Robbeneiland vrygelaat is,” het hy in ŉ verklaring gesê. “Hierdie keer is ek egter ook gevul met hartseer. Dit is die eerste keer dat die konstitusionele hof enigiemand tronkstraf opgelê het sonder die voordeel van ŉ hofsaak. Ek het nooit verwag dat só iets sou gebeur tydens die vryheid en demokrasie waarvoor ons so hard baklei het nie.” Zuma het Suid-Afrikaners uit alle lewensgebiede bedank vir die “onwrikbare ondersteuning en liefde tydens ŉ baie moeilike en uitdagende periode”. “Die telefoonoproepe, besoeke en boodskappe van ondersteuning op sosiale media en ander platforms het my staande en gefokus gehou. Dit het verseker dat diegene wat my moed wou breek, nie suksesvol was nie. Ek waardeer ook die gebedsbyeenkomste en ander byeenkomste wat gereël is terwyl ek in die tronk was. Dit het my en my familie bemoedig en ons gemoedere verlig.” Zuma sê daar was ook talle mense wat moeilikheid beleef het omdat hulle hul uitgespreek het teen sy “onregverdige en wrede tronkstraf”. “Hulle het in ons gedagtes gebly in hul stryd vir menswaardigheid en geregtigheid – dieselfde waardes en beginsels waarvoor ons baklei het toe ons die land wou bevry. Baie dankie vir almal wat saam met ons staande gebly het in ŉ moeilike en pynlike tyd.”